Predkladacia správa

Ministerstvo kultúry Slovenskej republiky predkladá návrh zákona o kultúrno-osvetovej činnosti a o zmene zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (ďalej len „návrh zákona“) ako materiál vyplývajúci z Plánu legislatívnych úloh vlády Slovenskej republiky na rok 2015, ktorý vláda schválila svojím uznesením č. 629/2014 dňa 10. decembra 2014. 
 V záujme zdôraznenia kultúrnej podstaty obsahového zamerania osvetovej činnosti 
v súvislosti s kompetenciami Ministerstva kultúry Slovenskej republiky sa návrhom zákona zavádza užšie špecifikovaný pojem kultúrno-osvetová činnosť, ktorý sa bežne používa v súčasnej kultúrno-spoločenskej a výchovno-vzdelávacej praxi. Osvetová činnosť má aj iné zamerania napríklad enviromentálna, zdravotnícka, protipožiarna, ktoré sú však mimo vecnej pôsobnosti rezortu Ministerstva kultúry Slovenskej republiky. 
Návrh zákona vymedzuje kompetencie a povinnosti jednotlivých článkov v sieti kultúrno-osvetových zariadení, najmä v oblasti nehmotného kultúrneho dedičstva, neformálneho vzdelávania, neprofesionálnej umeleckej tvorby, záujmovej umeleckej činnosti a astronómie a definuje ich pôsobnosť podľa územnej pôsobnosti, pričom dáva priestor spolupráci na celoštátnej, regionálnej i miestnej úrovni – a to nielen pri realizácii konkrétnych projektov a podujatí, ale predovšetkým v oblasti poskytovania odborného metodického poradenstva.
Návrh zákona súčasne plne rešpektuje medzinárodné záväzky, ktoré Slovenskej republike vyplývajú napríklad z Medzinárodného paktu o hospodárskych, sociálnych a kultúrnych právach, Dohovoru o ochrane a podpore rozmanitosti kultúrnych prejavov a Dohovoru na ochranu nehmotného kultúrneho dedičstva.  
Návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, ako aj s medzinárodnými zmluvami a medzinárodnými dokumentmi, ktorými je Slovenská republika viazaná. Predložený návrh zákona je v súlade s právom Európskej únie. Návrh zákona nemá byť predmetom vnútrokomunitárneho pripomienkového konania.
 Predkladaný návrh zákona nemá dopad na rozpočet verejnej správy, na podnikateľské prostredie, sociálny vplyv a nemá dopad na životné prostredie ani na informatizáciu spoločnosti.